CELEX: 32013D0681
Language: hu
Date: 2013-11-15 00:00:00
Title: 2013/681/EU: A Tanács végrehajtási határozata ( 2013. november 15. ) az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló 2007/884/EK határozat módosításáról

27.11.2013   
            
            
               HU
            
            
               Az Európai Unió Hivatalos Lapja
            
            
               L 316/41
            
         A TANÁCS VÉGREHAJTÁSI HATÁROZATA
   (2013. november 15.)
   az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló 2007/884/EK határozat módosításáról
   (2013/681/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               Az Egyesült Királyság a Bizottság Főtitkársága által 2013. április 2-án iktatott levelében felhatalmazást kért egy eltérésről szóló intézkedés időbeli hatályának meghosszabbítására annak érdekében, hogy folytathassa a bérbe- vagy lízingbe vevőnek a nem kizárólag üzleti célra használt gépjárművek bérletével vagy lízingjével kapcsolatos kiadások után felszámított hozzáadottérték-adóra (héa) vonatkozó levonási jogának korlátozását.
            
         
               (2)
            
            
               A Bizottság 2013. június 19-én kelt levelében tájékoztatta a többi tagállamot az Egyesült Királyság kérelméről. A Bizottság 2013. június 20-án kelt levelében értesítette az Egyesült Királyságot arról, hogy birtokában van a kérelem elbírálásához szükséges valamennyi információnak.
            
         
               (3)
            
            
               A 2011/37/EU tanácsi végrehajtási határozattal (2) módosított 2007/884/EK tanácsi határozat (3) felhatalmazta az Egyesült Királyságot arra, hogy 50 %-ra korlátozza a bérbevevővel vagy lízingbe vevővel szemben a nem kizárólag üzleti célra használt személygépkocsik bérlése vagy lízingje utáni héalevonási jogot. Az Egyesült Királyság felhatalmazást kapott arra is, hogy az adóalany által üzleti célból bérelt vagy lízingelt autó magáncélú használatát ne kezelje ellenérték fejében adott szolgáltatásnyújtásként. Ez az egyszerűsítő intézkedés megszüntette annak szükségességét, hogy a bérbevevő vagy lízingbe vevő nyilvántartást vezessen a szolgálati autóval megtett kilométerekről, és hogy adót számoljon el minden egyes autó esetében a ténylegesen megtett magáncélú kilométerek alapján.
            
         
               (4)
            
            
               Az Egyesült Királyság által benyújtott információk alapján az 50 %-os korlátozás az érintett járművek bérbevevő vagy lízingbe vevő általi üzleti és magáncélú használata tekintetében továbbra is megfelel a tényleges körülményeknek. Az Egyesült Királyságot ezért fel kell hatalmazni arra, hogy 2016. december 31-ig folytassa az intézkedés alkalmazását.
            
         
               (5)
            
            
               Amennyiben az Egyesült Királyság úgy véli, hogy további, 2016 utánra történő meghosszabbítás szükséges, legkésőbb 2016. április 1-jéig az alkalmazott százalékarány felülvizsgálatát tartalmazó jelentést kell benyújtania a Bizottsághoz a meghosszabbítás iránti kérelemmel együtt.
            
         
               (6)
            
            
               A Bizottság 2004. október 29-én elfogadta a 77/388/EGK irányelv (4) módosításáról szóló tanácsi irányelvre vonatkozó javaslatot, amely azon kiadási kategóriák összehangolását tartalmazza, amelyek esetében alkalmazható a levonási jogból való kizárás. A 77/388/EGK irányelv helyébe a 2006/112/EK irányelv lépett. Az említett javaslat értelmében a levonási jog alóli kizárás a motoros közúti járművek esetén alkalmazható. Az e határozatban meghatározott eltérő intézkedéseknek az említett módosító irányelv hatálybalépésének időpontjában hatályukat kell veszteniük, amennyiben ez az időpont 2016. december 31-énél korábbra esik.
            
         
               (7)
            
            
               Az eltérésnek elhanyagolható hatása van a végső fogyasztói szinten beszedett adóbevétel teljes összegére, és nincs kedvezőtlen hatása az Unió héabevételekből származó saját forrásaira.
            
         
               (8)
            
            
               A 2007/884/EK határozatot ezért ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   A 2007/884/EK határozat 3. cikke helyébe a következő szöveg lép:
   
      „3. cikk
      E határozat a közúti gépjárművekkel kapcsolatos, a teljes mértékű héalevonásból kizárt kiadásokat meghatározó uniós szabályok hatálybalépésének napján, de legkésőbb 2016. december 31-én hatályát veszti.
      Az e határozatban foglalt intézkedések időbeli hatályának meghosszabbítása iránti kérelemmel együtt 2016. április 1-jéig be kell nyújtani a Bizottsághoz egy olyan jelentést, amely magában foglalja a nem kizárólag üzleti célra használt személyautók bérletével vagy lízingjével kapcsolatos kiadások után felszámított héa levonására vonatkozó jog tekintetében alkalmazott százalékos korlátozás felülvizsgálatát.”
   
   2. cikk
   Ez a határozat az erről szóló értesítés napján lép hatályba.
   Ezt a határozatot 2014. január 1-től kell alkalmazni.
   3. cikk
   Ennek a határozatnak Nagy-Britannia és Észak-Írország Egyesült Királysága a címzettje.
   
      Kelt Brüsszelben, 2013. november 15-én.
      
         
            a Tanács részéről
         
         
            az elnök
         
         R. ŠADŽIUS
      
   
   
      (1)  HL L 347., 2006.12.11., 1. o.
   
      (2)  A Tanács 2011. január 18-i 2011/37/EU végrehajtási határozata az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról (HL L 19., 2011.1.22., 11. o.).
   
      (3)  A Tanács 2007. december 20-i 2007/884/EK határozata az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról (HL L 346., 2007.12.29., 21. o.).
   
      (4)  A Tanács 1977. május 17-i 77/388/EGK hatodik irányelve a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás (HL L 145., 1977.6.13., 1. o.).